تعرض قاصر فعمرو 16، سميتو ، للحرق وهو حي من طرف ربعة دالأشخاص فمنطقة الهراويين فكازا. وحسب إفادة عمة الضحية ل”كود”، كانت الخميس اللي فات الجلسة الثانية ديال الملف فمحكمة الاستئناف فكازا، وللي خرج فيها القاضي بقرار منح السراح المؤقت للمتهمين بربعة من بعدما خلصوا كفالة مالية، قبل ما يتقرر تأجيل الملف لنهار 29 فهاذ الشهر. عمة القاصر أكدات بللي العائلة كاتعاني من حالة الفقر والعوز والتكرفيص، وبسباب هاتشي ماستاطعاتش تخلص محامي يتكلف ليها بقضية ولدها. وقالت العمة بللي المتهمين بربعة وقفوا على القاصر باش يكَريسيوه، وملي مابغاش يعطي ليهوم التيليفون، حيحيدوا ليه جيكيطتو، وخواوا على صدرو ليسونص، وشعلو فيه العافية، وبقاوا يتشفاو فيه ويضحكو عليه. وحسبها، قدر الشاب، اللي تصاب بحروق خطيرة من الدرجة الثالثة، أنه يطفي العافية للي شعلات فصدرو من بعد ما مرغ راسو فالأرض، قبل ما تهزو لومبيلونص. وقالت بللي الشاب نعس فصبيطار ابن رشد “موريزكَو” 35 يوم باش يتعالج من الحروق لي تصاب بيها، وللي خلاتليه آثار مستديمة على لحمو. وكانت الأم ديال القاصر وضعات شكاية عند الدرك الملكي لمنطقة الهراويين بالمعنيين بالأمر للي كايسكنو فنفس الحومة للي كايسكن فيها الضحية. 
4 أشخاص شعلوا العافية فقاصر وهو حي فالهراويين